Антоан-Франсоа Лебайи
Камилата и гърбавият

Превод от неизвестен език: Георги Ивчев, —

chitanka.info

Под звуците на гръмки барабани,

из улиците шумни на Париж

между тълпите насъбрани

една камила крачеше с престиж.

И всеки там оглеждаше я вещо,

и всеки в нея оцени по нещо.

Богатият, нали е най-честит

не с горд приятел, а със роб превит,

разхвалваше покорния й вид.

Чиновникът — осанката й важна.

„На глад и жажда няма тя съперник“ —

обади се един скъперник.

„Е, стига, господа!“ — извика

един Гърбушко и отпред се тика. —

Тук никой главното не оцени —

онези две издатини.

Как леко си ги носи тя,

защото й придават красота,

изящество и благородство!

Но… нека да не търсим сходство…

Изглежда смешно, но едва ли

и ние с нещо по-добри сме. Знам:

човек не дръзва другиго да хвали,

ако с това не се изтъкне сам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.